
Årsplanen si rolle
Årsplanen er eit arbeidsdokument som synleggjer vårt arbeid for føresette og andre samarbeidspartnarar. Utgangspunkt for det pedagogiske arbeidet i barnehagen, og eit utgangspunkt for utforming av månadsplanar og andre planar. 
Årsplanen bygger på rammeplan for barnehagelova, og for rammeplanen for barnehagens innhald og oppgåver. Årsplanen skal synleggjere ei pedagogisk verksemd og kva barnehagen står for i arbeidet med barna

Vi arbeider kontinuerleg for utvikling og trivsel.
Årsplanen vert jamleg godkjend i samarbeidsutvalet.





Om oss
Nygård barnehage AS er ein privat barnehage, bygd og etablert i 2009 med satsing og framtidstru på å vere ein barnehage med stort fokus på relasjonsbygging og kontinuitet for borna gjennom barnehageåra. Barndomens eigenverdi ligg sterkt til grunn for vår barnehagedrift. 

Vi er ein barnehage med to avdelingar. Det er viktig i vår kvardag, at sjølv om vi har to avdelingar, så er det ikkje «vi» og «dei» i barnehagen vår, men det er «OSS». Alle vaksne og barn vert kjende med kvarandre og skapar relasjonar. Vi har kreative barnehagelokale og eit stort og variert uteareal.
I det daglege er bruk av utemiljøet vårt heilt sentralt, både uteområdet i sjølve barnehagen, men også bruk av nærmiljøet til barnehagen. I barnehagen har vi eit stort uteområde på 2 mål, fordelt på tre ulike soner. Dette gjer oss ein naturleg moglegheit til gruppedeling, også i uteleiken.
Vi er stolte av uteområdet som vi har i barnehagen. Eit naturleg grønt område med ulendt terreng, klatretre, kjøkkenhage, drivhus, jordbæråker og ulike frukttre og bærbusker. Vi har også to kaninar som bur i fjøsen vår, dei må få stell og omsorg kvar dag. Dette er ein viktig del av vårt pedagogiske arbeid, der vi har stort fokus på natur i, vår barnehage. I nærområdet til barnehagen har vi eit rikt turområde, blant anna vår eigen “Luciaskog”, fotballbana på Søreide, leikeplassen v/Mardal skule, naturområdet på Myra, kunstgrasbana og campingplassen.

Småfolk 3-5 år 
Storbarnsavdeling  
Tlf nr: 47752242

Knerten 1-3 år 
Småbarnsavdeling 
Tlf nr: 90272190



Administrasjon
Leiar/styrar: Ragne Mari Røed Kandal
Tlf: 90587216
Heimeside: www.nygaard.barnehage.no
Epost: nygaardbarnehage@gmail.com

På facebook: Nygaard barnehage, «Glimt frå kvardagsmagi» og «Informasjon til foreldre i Nygård barnehage» 








Personalet i Nygård barnehage
Ragne Mari Røed Kandal, utdanna barnehagelærar. Styrar/dagleg leiar og eigar (i saman med eigar Ronny Kandal).
Arbeider 100% stilling som styrar. Vidareutdanning: leiing v/ HVL 30 stp,  rettleiing/mentoring ved HVL 30 stp, endringsleiing v/HVL, 15 stp. Har 3-årig vidareutdanning ved Eq-institutt.  (Relasjonssenteret, fagfelt kring emosjonell utvikling, førebygging iht skeivutvikling, emosjonsfokusert samtaleterapi). Er representant for Gloppen kommune i forum for barnehageutvikling i Nordfjord.

Marianne Kvame, utdanna barnehagelærar. Tilsett i 80 % fast stilling som pedagogisk leiar, arbeider i år på avd Knerten. Er praksisrettleiar for studentar frå barnehagelærarstudiet v/ HVL. Vidareutdanning: Rettleiing/mentoring v/HVL, 30 stp. EQ- kompetanse, 1-årig kurs.

Kristine Hauge Søreide, utdanna barnehagelærar. Tilsett i 80% fast stilling. Pedagogisk leiar i 20% stilling og barnehagelærar i resterande stilling. Vidareutdanning: 30 stp, Barns språkutvikling og språklæring inkludert barn med norsk som andrespråk, v/HVL. Ho arbeider i år på avd Knerten

Aleksandra Milencovic, utdanna barnehagelærar med master grad: Nursery Teacher/barnehagelærar,  tilsett i 100% fast stilling som barne og ungdomsarbeider, arbeider i år på avd Knerten. 

Reidun Onstad Aasen, utdanna barnehagelærar. Tilsett i 100% fast stilling. Pedagogisk leiar i 20% stilling og barnehagelærar i resterande stilling.
Hege Felulah Ravnestad, utdanna barnehagelærar. Tilsett i 80% fast stilling som pedagogisk leiar. Arbeider i år på avd Småfolk. EQ- kompetanse, 1-årig kurs.

Richard Rygg Villanger, assistent/pedagogisk medarbeider. 100 % fast stilling. Arbeider i år på avd Småfolk.

Birgitte Flølo Nordgaard, utdanna lærar. Inne i 80% stilling som barnehagelærar dette året. Arbeider både på Knerten og Småfolk. 

Eduard Zhylenkov,  assistent/pedagogisk medarbeider. 100 % vikariat. Arbeider i år på avd Småfolk.

Vikar: 
May Ines Navelsaker


Trafikksikker barnehage
Nygård barnehage er sertifisert som «trafikksikker barnehage». Dette krev at de som foreldre er trafikksikre foreldre! Vi treng at du: 
· Ryggar inn når du parkerer.
· Slår av motoren medan du bringer/hentar barnet ditt.
· Køyrer forsiktig opp og ned vegen til barnehagen og på parkeringsplassen.
· Sikrar barnet ditt i bilen med bilsete tilpassa alder på bornet
· Alltid let att barnehageporten (både oppe med småfolk og nede ved knerten).

Barnehagen arbeidar med desse ulykkes førebyggjande punkta: 
· Lærer barna bruk av bilbelte, refleks og sykkelhjelm
· Lærer barna om trafikkreglar for fotgjengar og tryggleik/farar i trafikken. Bruke sansane våre i trafikken.
· Sikrar barna med bilstol (evt pute for dei større barna) ved bruk av bil eller taxi.
· Er alltid opptekne av å bevege oss trygt i trafikken. Ein vaksen går alltid først, barn må halde kvarandre i hendene på trafikkert veg 
· Har alltid med telefon med batteri, og telefonliste til alle føresette, samt førstehjelpsskrin på tur 
· Vi har ein handlingsplan å forholde oss til dersom noko skulle skje 
· Gode rutinar for å ivareta tryggleiken til barna ved parkeringsplassen 
· Trafikktryggleik er jamleg tema på foreldremøte.

Verdigrunnlag og visjon
I Nygård barnehage arbeider vi utifrå visjonen vår; «Kvardagsmagi og vennegaranti». Det er ein visjon som er djup og sterk, og som ligg forankra i alt vi gjer i barnehagen. Vi har tru på magien som ligg i kvardagen, vi har tru på glede, humor og vennskap - som alle barn har rett til å oppleve i den verdifulle barndommen. 
Vi vaksne i barnehagen arbeider for at alle skal få oppleve denne vennegarantien, som eit vern for det enkelte barns verdi. Ei aktiv haldning og arbeid, for vennskap - mot mobbing. Ingenting er meir viktig enn å ha vener og bli sett pris på i leiken og i eit dagleg fellesskap der alle er likeverdige og trygge. 
Vi vil vere gode på omsorg, og vere trygge og nære vaksne for ditt barn her i barnehagen. Vi arbeidar bevisst for at alle barna i Nygård barnehage skal bli møtt som det enkelt individet som dei er, heilt frå tilvenninga jobbar vi etter prinsippa til COS (Circle of security). 
[image: Se kildebildet]
Mangfald
Vi ser på mangfald som ein ressurs. Målet med inkludering er ikkje at vi skal bli mest mogleg like kvarandre; variasjon og mangfald er ein styrke. Målet er at ulikskapar skal styrkje barna sin toleranse og respekt, ovanfor seg sjølv og kvarandre. I det ligg det eit stort ansvar på oss vaksne i å styrke det enkelte barns eigenskapar, funksjonsnivå og bakgrunn. Alle barn har rett til å bli møtt slik som dei er. Samstundes kan vi gjennom eigen veremåte hjelpe barna til å bli positivt nysgjerrig på likskapar og ulikskapar ved andre menneskjer og kulturar. 

Vi vil synleggjere mangfald, likestilling og likeverd mellom alle barn i den ordinære verksemda gjennom året.

Vi tilsette vil ivareta barn sin rett til å vere ulike og på same tid gje dei ei kjensle av å vere viktige for fellesskapet

I Nygård barnehage er det rom for ulike barn, foreldre og personale


EQ – Relasjonskompetanse
[image: ]EQ står for emosjonell intelligens, og handlar kort sagt om evna til å oppfatte, forstå og handtere kjensler – både hos seg sjølv og i møte med andre. Relasjonskompetanse er det ordet vi brukar om korleis vi set denne evna ut i livet. Gode relasjonar og emosjonell tryggheit er grunnmuren i eit trygt barnehagemiljø. I vår barnehage er relasjonar og relasjonskompetanse eit hovudsatsingsområde. Dette kjem til syne i pedagogikken ut til barna, i samarbeid med foreldre, samt i leiingsaspektet.
 Styrar har ein 3-årig utdanning frå EQ-institute. 
 To pedagogiske leiarar har fullført 1-årig kurs i eq-kompetanse.
  Alt fast personale har teke kurset «Relasjoner med barn» i regi av eq-institue.
Personalet jobbar systematisk med fagleg utvikling på dette området gjennom barnehageåret. 
Vi er stolte av at Nygård barnehage i 2025 vart sertifisert som ein offisiell EQ-barnehage ved EQ institute. 

Å arbeide etter prinsippa til ein EQ-barnehage, handlar ikkje om ein metode, men eit heilskapleg menneskesyn. Vaksne har heile ansvaret. Barn gjer det vaksne gjer. Hos oss vil personalet etter beste evne gå inn for å:

· Møte barn og vaksne med respekt og anerkjenning. Vise eit ikkje-dømmande menneskesyn som er: Alle gjer så godt dei kan, til ei kvar tid, utifrå sine forutsetningar.
· Sjå på kjensler som noko viktig og meiningsberande. Setje ord på eigne kjensler og kjenslene vi ser hjå barna
· Møte barna på ein likeverdig måte som er: mine og dine kjensler er like mykje verdt, og velje å ta det vaksne leiaransvaret
· Møte barna med ubetinga kjærleik, ved å møte dei med undring framfor å tolke.
· Stå trygt som vaksen, med sunne grenser, og samtidig vise at vi tåler heile barnet. 
· La barna oppleve at dei er gode nok i kraft av den dei er.

Vi er ein barnehage som tek på alvor at tankar, kjensler og handling heng saman. For å kunne manøvrere oss sjølve, borna – og «barnehageskipet» – i ønska retning, er vi bevisste på både kva vi kjenner, kvar vi tenker og kva vi gjer, og ikkje minst ha ei retning for kor vi skal. Utan bevisstheit havarerer vi lett – i ein barnehagekvardag som ofte er både samansett og krevjande. Difor arbeider vi ikkje berre med relasjonane til barna – men òg med relasjonane innover i oss sjølve, og mellom oss vaksne. Ein må ha ein god relasjon til seg sjølv for å kunne ha nære, kjærlege og slitesterke relasjonar til andre. Vi ser på oss sjølve som det viktigaste verktøyet i arbeidet, og jobbar stadig med å utvikle eigne evner til å møte andre med tryggleik, omsorg og sunne grenser. Vårt mål er at barnehagebarn skal oppleve å være saman med vaksne som har det godt med seg sjølv. Ein kan ikkje gje vekk noko ein ikkje har sjølv. Har ikkje den vaksne indre ro, blir det vanskeleg for barnet å finne ro hjå den vaksne. Når barn er saman med vaksne som er godt forankra i seg sjølv, som lyttar og respekterer eigne og andre sine kjensler, vil barna spegle dei vaksne og sjølv lære å respektere eigne og andre sine kjensler. 

Alle kjensler er lov 
I Rammeplanen står det «Barna skal få støtte i å meistre motgang, handtere utfordringar og bli kjend med eigne og andre sine kjensler» (RP, kap 1 s. 11).  

Når born får erfaring med både medgang og motgang i trygge omgjevnadar, saman med vaksne som toler kjenslene til barnet, byggjer vi ein indre tryggleik dei kan ta med seg vidare i livet. Vi er opptekne av å formidle til ungane at alle kjensler er lov, og vi er bevisst på å følgje borna gjennom kjenslene. Personalet set ord på kjenslene vi ser hjå barna, og undrar oss saman med dei. «Eg opplever at du er lei deg, er du det?». Når vi formulerer oss slik, gjev det barnet ein sjanse til å seie noko om korleis det har det. Dei tilsette vil gå føre som trygge, gode vaksne. Vi nyttar eit personleg språk og set ord på det som skjer i oss sjølve også. «No vart eg redd» eller «no kjenner eg at eg faktisk blir sint fordi….». Når vi både kan sette ord på eigne behov og kjensler, og dei behov og kjensler vi opplever hjå barna, vil barna lære seg å gjere det same. Vi støtter borna i å utvikle evne til sjølvregulering. Dette er grunnleggjande for livsmeistring, og ein viktig del av det førebyggande arbeidet med psykisk helse. Dei lærer det vi gjer- vår kunnskap må komme ut i praktisk handling i vår pedagogikk. Slik er vi gode rollemodellar og hjelper barna i deira relasjonsbyggingsarbeid.
I vårt syn på det å førebu barna på livet og gjere dei «robuste», meiner vi ikkje at dei skal tåle alt, klare alt åleine, eller aldri vise svakheit. Ekte robustheit handlar om å erfare at det går an å falle – og så reise seg igjen. Det handlar om å handtere motgang, kjenne på vonde kjensler, og oppleve at ein får støtte frå trygge vaksne. Då byggjer barna ei indre tru på at «Dette klarar eg, og eg er god nok som eg er». Ein trygg sjølvfølelse gjer barna meir sjølvstendige og kreative, og det reduserer risikoen for mobbing og utanforskap. Barn som kjenner sin eigen verdi, har ikkje behov for å trykkje andre ned. 
[image: ]Ein barnehage med fokus på emosjonell utvikling er dermed ein forebyggande leik- og læringsarena, og er slik ei god økonomisk investering for samfunnet. Dagens barn blir morgondagens vaksne i eit kunnskapssamfunn. I dette samfunnet er eigenskapar som sjølvstende, kreativitet, evne til relasjonsbygging, samt det å beherske munnleg og skriftleg språk, avgjerande for å kunne lukkast og delta fullt ut med sitt potensiale. 





Omsorg
Omsorg er ein føresetnad for at barna skal vere trygge og trivast, og for at dei skal utvikle empati og nestekjærleik. Barnehagen skal gi barna høve til å utvikle tillit til seg sjølve og andre (RP, kap, 3, s.16). 
Vi vaksne i barnehagen vil vere lydhøyre for barnas uttrykk og imøtekome deira behov for omsorg med sensitivitet. Det er alltid vi vaksne som er 100% ansvarlege for å få ein god relasjon til kvart enkelt barn. Vi ynskjer å møte borna der dei er i følelsane sine, slik at barna kjenner at alle følelsar er lov, samtidig med at vi set trygge rammer for dei. 
Sosial kompetanse er ein føresetnad for å fungere godt saman med andre og omfattar ferdigheiter, kunnskapar og haldningar som blir utvikla gjennom sosialt samspel (RP, kap 3, s.22). 
Det er viktig at personalet i barnehagen stadig jobbar med og har eit kritisk blikk på kvaliteten i det sosiale samspelet mellom barna, og mellom barn og vaksne. Gjennom arbeid med sosial kompetanse arbeider vi med førebygging av mobbing og legg til rette for god psykisk helse.
Barn må få trening i å medverke til positive former for samhandling. Opplevingar av eigenverd og meistring, leik med jamaldringar og tilhøyrsle i eit positivt fellesskap skal prege barnehagen. Sosial kompetanse er vesentleg for å motverke utvikling av problemåtferd som diskriminering og mobbing. Rosande og støttande relasjonar er eit grunnlag for å utvikle sosial kompetanse. For å sikre kvalitet og samspel: 
· Alle tilsette har ansvar for alle barna i barnehagen 
· Kontinuerleg diskutere kvart barn sin trivsel og relasjonar bornet har til andre barn og vaksne
· Relasjon er ferskvare og 100% dei vaksne sitt ansvar!
· Vi kartlegg systematisk våre relasjonar 
 til barna på avdelinga for å heile tida arbeide vidare med relasjon og tilknytning.
· Vi vaksne skal være støttespelarar for kvarandre og gje innspel/tilbakemelding på våre handlingar 
· Nulltoleranse for mobbing og arbeide aktivt med forebyggande tiltak

Barna skal få oppleve vennskap og fellesskap. Tidlege erfaringar med jamaldrande har stor betydning for barna si evne til samspel, og dette gjer barnehagen til ein viktig arena for sosial utvikling, læring og etablering av vennskap. Alle barn i barnehagen, uansett alder, kjønn, etnisk bakgrunn og funksjonsnivå, må få likeverdige moglegheiter til å delta i meiningsfylte aktivitetar i eit fellesskap med jamaldrande. 

Leik
[image: Et bilde som inneholder vindu, innendørs, soverom, fargerik

Automatisk generert beskrivelse]Leiken skal ha ein sentral plass i barnehagen og eigenverdien til leiken skal anerkjennast Barnehagen skal gje gode vilkår for leik, vennskap og barna sin egen kultur. Leiken skal vere ein arena for utvikling og læring, og for sosial og språkleg samhandling (RP, kap, 3 s.20).

I Nygård barnehage legg vi stor vekt på leiken, både den frie og den meir styrte regel leiken. Barna skal få tid til å leike på barnas premiss og vi støttar oss til forsking som viser at barn treng å få leike i små grupper og med færre fastlåste planar. Leik og rørsle stimulerer hjernen. Leik er barndommens kjennemerke, den er lystbetont, indremotivert og spontan. Gjennom leik bearbeider barna opplevingar og følelsar, og den kan også vera ei førebuing på kva som skal skje. Leiken er ein viktig arena for å utvikle vennskap, og er barnehagens viktigaste arbeidsmetode. 
Vi delar barna regelmessig i små grupper, desse gruppene kan vera samen ei fast tid på dagen, og ha ulike gjeremål saman. Det å dele oss i mindre grupper er ein viktig verdi for oss, som vi set høgt i kvardagen. 

                        Vi ser på gruppedeling som ein viktig verdi:
· Kvart enkelt barn får færre barn å forholde seg til. Dette kan skape identitet og tryggleik innanfor ei lita gruppe.
· Vi får meir ro og færre avbrytingar
· Vi vaksne kjem tettar på borna, som gjev tettare oppfølging av borna med tanke på relasjon, omsorg, observasjon og progresjon
· Arbeid i små grupper gjev betre høve for gode samtalar med barna for å utvikle gode sosiale relasjonar.
· Mange barn blomstrar meir i mindre grupper, det gjer oss høve til å sjå alle borna på ein tettare og betre måte



Sunn risikoleik
[image: ]«Gjennom arbeid med kropp, rørsle, mat og helse skal barnehagen bidra til at barna opplever å vurdere og meistre risikofylt leik gjennom kroppslege utfordringar». (Kunnskapsdepartementet 2017)

Risikoleik er ein naturleg del av barna sin leik, og kjenneteiknast av at det er leik der barnet har moglegheit til å teste grenser og utforske risiko, der det føreligg ein viss moglegheit for fysisk skade (Ellen Sandseter). Gjennom gode erfaringar med risikoleik, får borna moglegheit til å bli betre kjend med seg sjølv, jobbe seg gjennom utfordringar, lære meir om eigne og andre sine grenser og oppleve meistring. 
I Nygård barnehage legg vi til rette for at barna får utfordre seg og gjere seg erfaringar i leik som og kan innebere risiko. Det kan vere kroppsleg og motorisk leik, som klatring, balansering og fartsfylt leik, eller leik med reiskap som saging og spikking. Dei vaksne er deltakande i leiken, støttar, oppmuntrar, og legg til rette for meistring. Samtidig som vi har eit reflektert forhold til risikoleik og tek risikovurderingar frå situasjon til situasjon. 
Gjennom risikoleiken får borna utvikla ei rekke dugleikar som dei treng for å få ei god utvikling. Gjennom fysisk leik trenar ein sjølvsagt motorikken, men ein trenar og både kognitiv og sosial utvikling. Vi trenar evna til å tenke sjølv, gjere eigne vurderingar og lære av desse, vi trenar evna til samarbeid og det å sjå seg sjølv i forhold til andre. Risikoleiken bidreg til å bygge motstandskraft og bygge robuste barn som evnar å gjere eigne risikovurderingar på ulike områder i framtida. 

Danning og læring
I barnehagen skal barna oppleve eit stimulerande miljø som støtter opp om lysta til å leike, utforske, lære og meistre. Barnehagen skal introdusere nye situasjonar, tema, fenomen, materiale og reiskapar som bidreg til meingsfull samhandling (RP, kap 3 s. 18). 
Omsorg, leik og læring heng tett saman i alt arbeid i barnehagen. Omgrepa vil gå om kvarandre og i kvarandre. Dette er det unike ved barnehagen, og vi vil i alt vi gjer ha alle tre i fokus med oss. 
Barn er nyfikne, kunnskapstørste og lærelystne. Dette skal barnehagen støtte opp under og slik gje dei eit godt grunnlag for livslang læring og danning. Livslang læring viser til at læring skjer på ulike arenaer gjennom heile livet. Læring skjer i det daglege samspelet med andre menneskjer og miljøet. Det heng nært saman med leik, oppseding, omsorg og danning. Barn kan lære gjennom alt dei opplev og erfarer på alle områder. Når barn undrar seg over noko, må dei møtast på ein undrande og utforskande måte, slik at det dannar grunnlaget for eit aktivt og utviklande læringsmiljø i barnehagen. 


Berekraftig utvikling: 
I barnehagen skal barn lære seg å ta vare på seg sjølve, kvarandre og naturen. Barnehagen har ei viktig oppgåve i å fremje verdiar, haldningar og praksis for meir berekraftige samfunn (kunnskapsdepartementet 2017) I Nygård barnehage er vi opptekne av naturen og berekraftig utvikling, og nyttar det gode uteområdet vårt og naturen rundt barnehagen som ein stor del av dette arbeidet. Personalet skal vere gode førebilete inn i dette arbeidet. Vi viser borna den gleda ein kan få av å ferdast respektfullt i naturen. Vi utforskar naturen i lag, og gjer oss erfaringar med korleis vi kan nytte oss av det naturen har å gje, samtidig som vi tek vare på den. Vi viser omsorg for kvarandre, dyr og insekt. Vi har to kaninar i fjøsen som må få stell, kos og mat kvar dag. Vi bruker kvardagen til å lære om korleis vi skal ta vare på tinga våre. Vi kan reparere det som er øydelagt eller finne nye bruksområde for det. 

[image: ][image: ]

«Frå jord til bord» Kvart år deltek barna i arbeidet med å dyrke mat. Vi startar prosessen på våren. Opprydding og klargjering i hage og drivhus, gjer vi i lag. Vi må luke ugras og reparere det som er blitt øydelagt gjennom vinteren. Jorda får næring gjennom naturleg planteavfall og gjødsel. Vi sår både inne, i drivhuset og direkte ut i hagen. Vi steller bærbusker og frukt-tre. Vi haustar det vi sår, og tek borna med i arbeidet. Konservering av mat er viktig lærdom for framtida. Vi lagar og serverer ulik mat av det vi har i hagen. Vi haustar og direkte frå naturen. Blåbær, bringebær, markjordbær og nøtter vert plukka av ivrige barnehender når vi er på tur.  Når sesongen er over må vi rydde opp og klargjere for vinteren att. 


Progresjon
Progresjon i barnehagen inneber at alle barn skal utvikle seg, lære og oppleve framgang. Alle barn skal kunne oppleve progresjon i barnehageinnhaldet, og barnehagen skal leggje til rette for at barn i alle aldersgrupper får varierte høve til leik, aktivitetar og læring (RP, kap 8 s. 44). 
[image: Et bilde som inneholder tre, gress, utendørs, plante

Automatisk generert beskrivelse]Å sikre progresjon er viktig i heilskapleg tenking kring utvikling for det enkelte barnet. Alle barn skal få individuell progresjon innafor ulike områder. Det gjeld alt frå relasjonar og tilknyting/tryggleik i barnehagen til utvikling av empati, sjølvkjensle og sjølvtillit, problemløysing, oppleving av å knyte vennskap mm. Dei sju fagområda frå rammeplanen legg vi til grunn i alt arbeidet vårt. Pedagogane har ansvar for at månadsplanen inneheld progresjon for dei ulike fagområda i barnegruppa som stadig er i endring ettersom vekst og utvikling skjer. Arbeidet med temabasert innhald er bygd opp rundt ein tanke om progresjon. Ein brukar ulike metodar og materiell til ulike aldersgrupper. 

God dialog med foreldre og heim er viktig for å kunne oppnå heilskapleg god progresjon.

Planlegging, dokumentasjon og evaluering
I følgje Rammeplanen skal barnehagen skal vere ei pedagogisk verksemd som skal planleggast og vurderast. Målet med barnehagen som pedagogisk verksemd er å gje borna eit tilrettelagt tilbod i tråd med barnehagelova og rammeplanen. Vidare seier rammeplanen at dokumentasjon av det pedagogiske arbeidet inngår i barnehagen sitt arbeid med å planlegge, vurdere og utvikle den pedagogiske verksemda. (RP, Kap 7, s 37-39) 
I Nygård barnehage jobbar vi systematisk med planlegging, dokumentering og evaluering. Heile personalgruppa deltek i dette arbeidet som pågår kontinuerleg gjennom året. Rammeplanen, Nygård barnehage sin årsplan, samt barnehagelova legg grunnlaget for innhaldet i barnehagekvardagen. Saman lagar personalet månadsplan for dei enkelte avdelingane med fokusområde og aktivitetar for tida som kjem. Planleggingsdagar, personalmøter og avdelingsmøter vert nytta til felles planlegging, refleksjon og kunnskapsbygging. Vi har fokus på opplæring av nytt 
Rammeplan for barnehagen er vår rettesnor. Rammeplanen har fokus på sju fagområde, som vi i barnehagen skal arbeide med gjennom året: 
· Kommunikasjon, språk og tekst
· Kropp, rørsle, mat og helse
· Natur, miljø og teknologi
· Etikk, religion og filosofi
· Nærmiljø og samfunn
· Kunst, kultur og kreativitet
· Mengd, rom og form

personale og veiledning i personalgruppa, og set av tid til dette. 
Vi nyttar Kidplan som portal for kommunikasjon, informasjonsdeling og dokumentasjon ut mot foreldra og for oss sjølve. På Kidplan deler vi bilete frå kvardagen til dei ulike avdelingane, og skriv litt om det vi gjer. Pedagogane skriv og månadsbrev som vert delt med foreldra her. 
[image: Et bilde som inneholder person, utendørs

Automatisk generert beskrivelse]Vaksne som er lyttande og observante i kvardagen er ein viktig del av vurderinga i barnehagen. Det å vere observerande og lydhøyre overfor borna i gjev oss innsikt i korleis dei har det i kvardagen. Fokus på gode relasjonar og nært foreldresamarbeid, gjev oss eit betre utgangspunkt for deira synspunkt inn i arbeidet vårt i barnehagen. Dette nyttar vi som utgangspunkt for stadig felles refleksjon i barnehagekvardagen, på avdelinga og i ped.leiar teamet. Vi evaluerer stadig vårt arbeid og justerer ved behov. Barnehagen skal vere ein lærande organisasjon, og vi er opptekne av å vere ein barnehage i stadig framdrift. Difor er kunnskapsdeling og utvikling i fokus i vårt arbeid med planlegging, dokumentasjon og evaluering. 

Medverknad
Barnehagen skal sikre barna sin rett til medverknad ved å leggje til rette for og oppmuntre til at barna skal få gitt uttrykk for kva dei syns om den dagelege verksemda i barnehagen, jf. Barnehagelova §§1 og 3, Grunnlova §104 og FNs barnekonvensjon art. 12 nr1. Alle barn skal kunne erfare å få påverke det som skjer i barnehagen (RP, kap 4, s. 27). 

Vi i Nygård barnehage ynskjer å arbeide for at borna skal få oppleve medverknad i sitt eige liv, kjenne seg meiningsfulle og ivaretekne. Vi vil at barna skal oppleve at meiningane og handlingane deira er viktige for oss. At borna føler ei kjensle av medverknad vil auke sjølvkjensla deira ved at vi vaksne tilstrevar ein anerkjennande veremåte, samstundes som vi tillet borna å få ha reell innflytelse på kvardagen sin. I dette er det viktig med nok tid til frileik. Slik hjelper vi borna til å verte meir sjølvstendige og ansvarsbevisste.
Barns medverknad i kvardagslivet i barnehagen legg grunnlaget for vidare innsikt i og erfaringar med å delta i eit demokratisk samfunn (RP, kap 9, s.55). 




For at barn skal få reell medverknad vert det stilt store krav til vaksenrolla. Vi vaksne må prøve å sjå verda frå barnas ståstad. Kva prøvar barnet å fortelje meg? Det vil eg alltid undre meg over og prøve å forstå. Barnet kan uttrykkje seg gjennom handlingar, interesser, kroppsspråk, mimikk og verbalt språk. Uansett rammer rundt, er det møtet mellom den vaksne og barnet som er det vesentlege. Sjølv med tydelege læringsmål må vi møte barna på ein anerkjennande og respektfull måte, til dømes ved å vere open for den måten barnet ynskjer å løyse ei oppgåve på. 
Dei yngste barna formidlar synspunkt gjennom kroppshaldningar, mimikk og andre kjenslemessige uttrykk. Dei må oppmuntrast aktivt til å gje uttrykk for sine tankar og meiningar, og møte anerkjenning og respekt for sine uttrykk. I leiken vil vi støtte barna med blikk, og støttande ord i val av aktivitet, ved matbordet kan dei sjølve få velje samtaletema og i samling kan dei til dømes få velje kva songar vi skal syngje. Ved at barna får ha medverknad på eigen barnehagekvardag, gjev dette dei ei kjensle av å bli tatt på alvor, som også vil bidra til å styrke deira emosjonelle intelligens. 
[image: ]
Samarbeid
Samarbeid med foreldre 
[image: ]Vi arbeidar for å alltid ha eit opent og trygt samarbeid med foreldra. Vi skal sikre at foreldra kontinuerleg får god informasjon og får oppleve samarbeid når det gjeld sitt eige barn og barnehagen som heilskap. De som foreldre er anerkjent av oss i barnehagen som dei aller viktigaste i barnas liv. 

Vi ser at det er heilt nødvendig for barnas beste at vi saman skapar eit godt og nært samarbeid. “It takes a village to raise a child”.
-Vi legg vekt på god dialog gjennom heile året og legg til rette for gode samtalar ved levering og henting. 
-Ringer ved behov.
-Vi legg til rette for to planlagde foreldresamtalar i løpet av eit barnehageår. 
-Vi arrangerer felles foreldremøte i løpet av året, der vi har fokus på dialog og faglege tema. 
Foreldrerådet og samarbeidsutvalet er viktig i forhold til kontinuerleg vurdering av kvalitet i barnehagen. 

Tilvenning for nye barn
Tilvenning for nye barn er ein viktig og lærerik prosess. 
I Mai sender vi ut velkomstbrev til dei barna som skal byrje hjå oss. Dette er eit brev med litt info om oss og om tilvenninga. Vi har fokus på å leggje til rette for det enkelte barnet og familie, då alle barn har ulike behov i ei tilvenning. Vi legg til rette for at det er nok tid i den enkelte tilvenninga. I førekant av tilvenning er barna velkomne på fleire tilvenningsbesøk (før sommaren og i sommaren), og vi oppmodar om å ta turen til barnehagen sitt uteområde i helgar, og ettermiddagar når dei sjølv ønskjer det, for å verte kjende med barnehagen. Saman finn vi ut av den beste tilvenninga for kvart enkelt barn, med sine behov. 

Samarbeid med barneskulen 
I Nygård barnehage samarbeider vi tett med barneskulane i høve overgang barnehage/skule. Vi organiserer opplegg med felles førskulegruppe på tvers av barnehagane, slik at barna får møte og bli kjemde med nokre av dei barna dei skal starte på skulen saman med. Vi er på besøk på skulen for å sjå uteområdet, klasseromma, gymsal, mm. 
Pedagogisk leiar/barnehagelærar (samt ein del gongar også styrar)har møte med klasselærarane der ein tek opp aktuelle saker kring borna. Dette for å gjere overgangen best mogleg for kvart enkelt barn. Foreldra er informerte om dette på førehand, og ved ulike høve er foreldra og eventuelt andre instansar med på dette møtet. 
Samarbeid med høgskulen 
Nygård barnehage er praksisbarnehage for Høgskulen på Vestlandet, det betyr at vi no og da tek imot studentar frå barnehagelærarutdanninga ved høgskulen. Vi har ei viktig rolle gjennom å gje studentar ein god og lærerik praksis og slik bidra til å gjere dei til gode barnehagelærarar i framtida. Vi ser på det å ha studentar som ein nyttig ressurs for både vaksne og barn.
Vi dreg nytte av fagpersonale frå HVL i høve fagleg input og diskusjonar, samt ulike kompetanseutviklings prosjekt som vi har, eks Rekomp. 

Syngande barnehage
I Nygård barnehage ynskjer vi at song og musikk skal vere ein naturleg del av barnehagekvardagen. Song og musikk skapar glede, tilknyting og fellesskap. «Syngende barnehage» er eit program og tilbod for barnehagar i heile landet. Gjennom medlemskap i «syngende barnehage» får personalet i barnehagen moglegheit til å styrke sin musikk-kompetanse og implementere song-aktivitetar i barnehagekvardagen. Vi har tilgang på kurs og resursar på nettet som kan hjelpe oss til ny kunnskap og utvikling. Foreldre i barnehagen får og tilgang på «ressursportalen» til Syngende barnehage. der ein kan få inspirasjon og lære nye songar, rim og regler. 

[image: ]Kvalitetsarbeid
Barnehagane har ulike samarbeidsprosjekt mellom alle barnehagane i Gloppen kommune, der vi arbeidar strategisk med fagleg kvalitetsarbeid.
Vi nyttar konkrete arbeidsmetodar i samarbeid med dei andre barnehagane, der leiing og kvalitet er i fokus. Systematisk kompetanseheving hjå medarbeidarar i barnehagen skjer mellom anna gjennom utarbeiding av vår eigen «beste praksis» på ulike tema som vi vil arbeide for å nå i vår barnehage. 
BTI -Betre tverrfagleg innsats i Gloppen kommune
Gloppen kommune skal være ei trygg og god kommune å vekse opp i.  Likevel kan det oppstå utfordringar og vanskar som gjer at alle ikkje har det så bra. Då er det viktig å vite korleis vi saman skal gå fram for å hjelpe.
For å sikre at alle barn og unge, gravide og familiar som det er knytt ei uro, og /eller ei undring til, får den oppfølginga og hjelpa dei treng, jobbar tilsette i vår kommune etter BTI-modellen. 
Hensikta med BTI er å gje barnehage, skule, helsestasjon, skulehelsetenesta og ulike hjelpetenester som møter barn og unge til dagleg, eit lett tilgjengeleg felles verktøy som alle tilsette skal kunne bruke. Då kan vi sikre lik praksis og godt samarbeid mellom ulike tenester i kommunen.

Les meir her: BTI -Betre tverrfagleg innsats - Gloppen kommue

